รัฐบาลไทย-ข่าวทำเนียบรัฐบาล-พม. เร่งช่วยเหลือผู้ด้อยโอกาสและประสบปัญหาทางสังคม ที่ จ.น่าน เชียงใหม่ และกรุงเทพฯ
วันอังคารที่ 16 ตุลาคม 2561
พม. เร่งช่วยเหลือผู้ด้อยโอกาสและประสบปัญหาทางสังคม ที่ จ.น่าน เชียงใหม่ และกรุงเทพฯ
พม. เร่งช่วยเหลือผู้ด้อยโอกาสและประสบปัญหาทางสังคม ที่ จ.น่าน เชียงใหม่ และกรุงเทพฯ
วันนี้ (16 ต.ค. 61) เวลา 08.30 น.นายอภิชาติ อภิชาตบุตร รองปลัดกระทรวงการพัฒนาสังคมและความมั่นคงของมนุษย์เป็นประธานการประชุมศูนย์ปฏิบัติการกระทรวงการพัฒนาสังคมและความมั่นคงของมนุษย์ (ศปก.พม.) ครั้งที่ 129/2561 เพื่อรับทราบปัญหาทางสังคม ที่เกิดขึ้นในแต่ละวัน และร่วมหาแนวทางการป้องกันและแก้ไขปัญหา โดยมีผู้บริหารและผู้แทนจากหน่วยงานในกระทรวง ร่วมการประชุม ณ ห้องประชุมชั้น 8 กระทรวงการพัฒนาสังคมและความมั่นคงของมนุษย์ สะพานขาว กรุงเทพฯ
นายอภิชาติกล่าวว่า จากกรณีหญิงชราวัย 68 ปี ร่างกายไม่แข็งแรง กล้ามเนื้ออ่อนแรง เดินไม่ค่อยสะดวก อาศัยอยู่เพียงลําพังในบ้านสภาพเก่าทรุดโทรม ถูกลูกสาวทอดทิ้งไม่เคยกลับมาเหลียวแล อาศัยเพียงเบี้ยยังชีพคนพิการและเบี้ยผู้สูงอายุใช้ประทังชีวิต ที่จังหวัดน่าน และกรณีชายวัย 30 ปี ป่วยเป็นโรคมะเร็งที่ใบหน้า ลุกลามจนจมูกเป็นรูขนาดใหญ่ และลามไปทั่วทั้งใบหน้า กินได้เพียงแต่นมและน้ํา อาศัยอยู่เพียงลําพังกับพี่ชายวัย 33 ปี ที่มีสติไม่สมประกอบ แต่พยายามเก็บของเก่าขายเพื่อหารายได้จุนเจือครอบครัว ที่จังหวัดเชียงใหม่ อีกกรณีชายหนุ่มวัย 22 ปี ป่วยเป็นโรควัณโรค อาการทรุดหนัก นอนป่วยติดเตียง ช่วยเหลือตัวเองไม่ได้ ครอบครัวมีฐานะยากจน ไม่มีเงินเพียงพอค่ารักษาพยาบาล ที่ย่านซอยเอกชัย 37 กรุงเทพฯ นั้น ได้กําชับให้พัฒนาสังคมและความมั่นคงของมนุษย์จังหวัด (พมจ.) ได้แก่ พมจ.น่าน และ พมจ.เชียงใหม่ พร้อมทีม One Home ทั้ง 3 จังหวัด ลงพื้นที่เพื่อตรวจสอบข้อเท็จจริงและให้การช่วยเหลือในเบื้องต้นตามภารกิจด้านผู้สูงอายุ และคนพิการ ของกระทรวง พม. พร้อมมอบสิ่งของเครื่องใช้ที่จําเป็น อีกทั้ง ประสานหน่วยงานที่เกี่ยวข้องในพื้นที่ช่วยเหลือดูแลในเรื่องการรักษาพยาบาลอาการป่วยของผู้ที่ป่วยอย่างใกล้ชิด รวมทั้ง การให้คําปรึกษาแนะนําเพื่อขอรับสิทธิตามกฎหมายตามความเหมาะสม พร้อมแนะนําในเรื่องการส่งเสริมการประกอบอาชีพแก่ครอบครัว เพื่อสร้างรายได้ที่เพียงพอและมั่นคง และร่วมกันหาแนวทางการช่วยเหลือในระยะยาวต่อไป
นายอภิชาติกล่าวเพิ่มเติมว่า สําหรับการติดตามความช่วยเหลือผู้ด้อยโอกาสและประสบปัญหาทางสังคมตามภารกิจกระทรวง พม. มีดังนี้ 1) กรณีหญิงวัย 40 ปี ป่วยเป็นโรคเชื้อราขึ้นสมอง และกล้ามเนื้ออ่อนแรง อาศัยอยู่กับพ่อวัย 64 ปี แม่วัย 62 ปี พี่สาว และลูกชายวัย 20 ปี ที่กําลังศึกษาอยู่มหาวิทยาลัย ปี 3 ด้านสามีแยกทางกัน จึงต้องรับภาระเลี้ยงดูลูกเพียงคนเดียว แต่เคราะห์ร้ายล้มป่วย และเกรงว่าลูกชายจะเรียนไม่จบเนื่องจากไม่มีเงินส่งเสีย ครอบครัวมีฐานะยากจน ที่จังหวัดน่าน นั้น ทางทีม One Home ได้ลงพื้นที่เยี่ยมบ้านให้กําลังใจ พร้อมมอบเครื่องอุปโภค บริโภค มอบเก้าอี้สุขา มอบรถเข็น และประสานโรงพยาบาลส่งเสริมสุขภาพตําบลบ้านห้วยสะแตง จัดส่งเจ้าหน้าที่เข้ามาดูแล พร้อมให้คําแนะนําในการดูแลผู้ป่วยและการทํากายภาพบําบัด อีกทั้ง พิจารณาให้การช่วยเหลือค่าเดินทางในการไปพบแพทย์ตามนัด และแนะนําเรื่องการขอใบรับรองความพิการ และ 2) กรณีหญิงชราวัยประมาณ 60 ปี สุขภาพไม่แข็งแรง แขนซ้ายอ่อนแรง ต้องใช้ชีวิตเพียงลําพังในเพิงสังกะสีสภาพเก่าทรุดโทรมใกล้ผุพัง ไม่มีไฟฟ้าใช้ ทั้งยังไม่มีบัตรประชาชน ไม่ทราบอายุที่แท้จริง ไม่มีนามสกุล และไม่เคยเรียนหนังสือ อาศัยทํางานรับจ้างถางหญ้าและเก็บพริกเพื่อหารายได้ประทังชีวิต ที่จังหวัดอุตรดิตถ์ นั้น ตน พร้อม นางสาวแรมรุ้ง วรวัธ รองอธิบดีกรมกิจการผู้สูงอายุ และทีม One Home ได้ลงพื้นที่เยี่ยมบ้านให้กําลังใจ และมอบเครื่องอุปโภค บริโภค พร้อมหาแนวทางการช่วยเหลือในเรื่องของการออกบัตรประชาชน อีกทั้ง ประสานหน่วยงานที่เกี่ยวข้องในการสร้างห้องน้ําให้ถูกสุขลักษณะ และร่วมกันหาแนวทางการให้ความช่วยเหลือในระยะยาวต่อไป